Политически позиции на Учредителното събрание на ДСБ

 

Ние ще работим за силна България в обединена Европа, като се опираме на своите програмни документи, на реформаторския си политически опит.

Управляващото “Движение” на бившия монарх е зависимо от комунистическата олигархия, от нейния бивш репресивен апарат и от престъпните групировки. Затова ние сме категорична опозиция в 39-то Народно събрание. 
Обявяваме се за предсрочни парламентарни избори, защото либерално-социалното управление на НДСВ и ДПС, подкрепяно от президента Г. Първанов и БСП, е вредно за България . 

Готови сме да се явим самостоятелно на следващите парламентарни избори или заедно с политически партньори, с които споделяме еднакви ценности, принципи на взаимодействие и имаме едни и същи политически противници. 

Ние сме наследници на управлението на ОДС. Ще защитаваме и ще се опираме на неговите постижения. 

Ние сме за нова структура, състав и организация на властите в България, която може да се осъществи единствено с нова конституция. 

Настояваме категорично архивите на бившата Държавна сигурност да бъдат предадени на Централния държавен архив на Република България и по този начин се осигури публичен достъп до досиетата на бившите служители на комунистическия репресивен режим. 

Ние настояваме също служителите и сътрудниците на комунистическия репресивен апарат да не заемат ръководни длъжности в армията, МВР, публичната администрация, обществените медии и дипломацията. 

За нас няма специален български етнически модел, чийто изключителен защитник и гарант е ръководството на ДПС. Ние сме за европейска интеграция и свободно съжителство на хората с различен етнос и религия. 

Наш основен политически противник е БСП, защото е партия на левите политически експерименти, на популизма и на неразумното управление. Настояваме тя да се извини на българския народ за престъпленията на комунистическия режим и да се отрече публично от своето антибългарско минало. Намираме комунистическите символи и названия за унизителни за нашето национално достойнство. 

Демократи за силна България

